Taji ya majonzi

Taji ya majonzi

Uongozi hufaa kufurahiwa na si kuvumiliwa.Vilevile uongozi humpa mtu
heshima na si dharau.Isitoshe uongozi humpa mtu mamlaka ya kutawala na
si vinginevyo.Uongozi unapompa mtu bezo hubadilika jina na kuwa dhihaka
tu.Kiongozi yeyote hustahili kutumikiwa na si kutumiwa na watu wake
vibaya.Kiongozi hudumisha heshima yake yeye mwenyewe kwa kufanya
kinachostahiki kwa wengine.Pia kwa kujitahidi kutimiza wajibu wake kama
kiongozi.Familia yake pia hustahili kuonyesha heshima kwa watu
wote.Mmoja wa watu wanaohusiana na mfalme kwa karibu anapoteleza basi
mwanya unatokea wa kejeli kuingia katika nyumba ya Kiongozi.

Anakumbuka jinsi alivyokuwa mfalme.Alilazimika kupanda kiti cha ufalme
pindi baba yake alipoiaga dunia.Hakuwa mfalme kwa kupenda kwake ila
utamaduni wa watu wake ndio uliomlazimu kufanya hivyo.Alikubali tu
afanyeje.Sherehe yake ya kukwezwa ufalme ilifana kabisa.Siku ile
alivalia tabasamu ila moyoni alikuwa na huzuni.Kutoka siku hiyo masaibu
yalimwandama vilivyo.Kwanza alipoteza mama yake mzazi kutokana na mkasa
wa moto uliowashwa na watu walioaminika kuwa maadui zake.Moto huu
ulimchoma mama yake pamoja na watu aliowatawala kumi.

Moto huu ulitokea ghafla na hakujua chanzo chake.Yusufu alipokuwa mfalme
hakuuliza mengi kutoka na chuki yake ya kutotaka kuwa mfalme.Mapuuza
hata ndiyo yaliyomsababishia kumzika mama yake kwa haraka mno.Baada ya
kifo cha mama yake ndipo alifanya uchunguzi na kugundua kwamba baba yake
ambaye kwa sasa alikuwa marehemu alikuwa ameacha maadui nyuma.Kuna wale
waliotaka mashamba yao na pia wale waliotaka ufalme wao.Hapo ndipo
akaanza kujipanga barbara kwa ajili ya uvamizi ujao.Aliamrisha askari
kufanya mazoezi kila siku na kuwa ange wakati wrote kwa ajili ya
mashambulizi.

Kutokana na sababu ya mila na desturi kwamba mtu hawezi kukwezwa kiti
cha ufalme bila kuoa ilimlazimu kupata jiko.Ndoa ilifanyika haraka
iwezekanavyo.Jambo hili halikumfurahisha maana alimwoa msichana
aliyempenda ila kwa wakati ambazo alikuwa hajatarajia.Muda kidogo
alipata mimba na ilipofika wakati wake wa kujifungua alipata mtoto wa
like ila alifariki muda kidogo baada ya kumzaa.Msichana asingeweza
kurithi ufalme.Suala la mke wake kumwacha angali mbichi lilimwatua
moto.Alilazimika kumlea mtoto wake yeye peke yake.Azimio la moyo wake
lilikuwa ni kumlea mtoto akiwa na mke wake lakini hilo lilisalia ndoto
tu.

Huzuni ikawa hasa sehemu ya maisha yake.Likiisha hili linaibuka
lingine.Baada ya mke wake kwenda jongomeo hakutaka tena kuoa.Wazee wa
ufalme wake walimjia na kumweleza umuhimu wa yeye kupata mke
mwingine.Jambo hili alilikataa katakata lakini hakufaulu.Wazee wale
walimwoza binti mrembo ambaye hata siku moja na kuwa ametamani kuwa naye
kama rafiki sembuse mke.Alihuzunika lakini afanyeje na ile ilikuwa mila
na mwacha mila siku zote mtumwa.Ufalme wake ulijaa kilio kinyume na
falme za wengine.

Habari alizozipokea zilikuwa tu za tanzia.Zilihusu vifo vya watu
aliowaenzi na kuwatamini.Binti yake alikuja kuugua ghafla akafanya juu
chini kumpoza lakini akaenda alipokuwa ameenda mama na baba yake.Alihisi
uchungu moyoni lakini hakuwa na wa kumweleza.Akahisi dunia
imemgeukia.Ufalme wake ukawa shubiri isiyolika.Ilitokea tu visa Vingi
vya yeye kutaka kujitia kitanzi.Alijaribu lakini aliokolewa kabla
ajidhuru.

Alianza kupoteza hamu ya kuishi na hasa kuwa mfalme.Alitaka kuwa huru na
mtu wa kawaida tu.Hakuonea fahari tena ufalme wake.Alijisuta moyoni
usiku na mchana kutokana na vifo vya watu alihusiana nao kwa
unasaba.Alijilaumu si baba.Alianza kujizungumzia peke yake kama kwamba
alikuwa amerukwa na akili.Alitaka kufa kwa sababu kuishi kwake ilikuwa
dhiki tupu.Malalamishi yake kwa Wazee wake yaliingia sikio la kulia na
kutokea sikio la kushoto.Kamwe hawakutaka Yusufu aache kuwa mfalme
wao.Ilimbidi Yusufu kukubali uongozi na kuuvalia njuga ili kuutekeleza
vilivyo.Hata ndiyo yalikuewa maisha yake mpaka kufa kwake.Kuishi bila
watu wa kumliwaza na hata mtu wa kurithi ufalme wake pindi
anapochukuliwa na muumba wake.